Dr MJ du Plessis Gereformeerde Kerk Bellville Datum: 4 Junie 2006 (aand)
Sing vooraf: Psalm 139:3
Psalm 31:4, 15
Skriflesing: Lukas 2
Teks: Lukas 2:25, 26; Nederlandse Geloofsbelydenis, artikel 11
En daar was ’n man in Jerusalem met die naam van Símeon; en hierdie man was regverdig en vroom en het die vertroosting van Israel verwag, en die Heilige Gees was op hom. En aan hom was dit deur die Heilige Gees geopenbaar dat hy die dood nie sou sien voordat hy die Christus van die Here gesien het nie. (Lukas 2:25-26 AFR53)
Hoe leer ons die Heilige Gees ken?
Ons heel eerste kennismaking met die almagtige God in sy Woord is waar ons lees dat die Gees van God gesweef het oor die waters.
En die aarde was woes en leeg, en duisternis was op die wêreldvloed, en die Gees van God het gesweef op die waters. (Genesis 1:2 AFR53)
Die Heilige Gees en God die Vader wat alles geskape het, is dieselfde Wese. Job bely dit. Luister wat sê hy:
Die Gees van God het my geskape, en die asem van die Almagtige maak my lewend. (Job 33:4 AFR53)
Daarna lees ons in die Ou Testament dikwels dat die Gees van God oor profete vaardig geword het. Luister na ’n paar uitsprake wat onder die leiding van God die Heilige Gees gemaak en neergeskryf is. Dis almal uitsprake wat die inwerking van God die Heilige Gees bely:
Verwerp my nie van u aangesig nie en neem u Heilige Gees nie van my weg nie. (Psalms 51:11 (51:13) AFR53)
Maar húlle was wederstrewig en het sy Heilige Gees bedroef; daarom het Hy vir hulle in ’n vyand verander: Hy self het teen hulle gestry. (Jesaja 63:10 AFR53)
Toe het sy volk gedink aan die dae van die ou tyd, van Moses: Waar is Hy wat hulle uit die see laat optrek het saam met die herder van sy kudde? Waar is Hy wat sy Heilige Gees in hulle midde gegee het? (Jesaja 63:11 AFR53)
Later daal hierdie selfde Heilige Gees soos ’n duif op die Here Jesus neer in die Jordaanrivier net na sy doop. Johannes die Doper het altyd vir die mense gesê dat die Here aan hom geopenbaar het dat die persoon op wie die Heilige Gees gaan neerdaal en op Hom bly – Hy is die Seun van God.
En ek het Hom nie geken nie; maar Hy wat my gestuur het om met water te doop, Hy het aan my gesê: Op wie jy die Gees sien neerdaal en op Hom bly, dit is Hy wat met die Heilige Gees doop. (Johannes 1:33 AFR53)
Later het Lukas navraag gedoen toe hy sy evangelie geskryf het. Daar is toe die volgende vir hom gesê:
en die Heilige Gees het in liggaamlike gedaante soos ’n duif op Hom neergedaal; en ’n stem het uit die hemel gekom wat sê: U is my geliefde Seun; in U het Ek ’n welbehae. (Lukas 3:22 AFR53)
Na die hemelvaart van die Here word die Heilige Gees uitgestort.
Die geluid van ’n geweldige rukwind word gehoor en iets soos tonge vuur gaan sit op die apostels.
Daarmee openbaar die Here – en so glo ons – het die Heilige Gees gekom om in die kerk van die Here te woon.
En nou staan ons voor die feit dat, alhoewel dit so is dat die Heilige Gees in die kerk woon, ons tog ook so min van Hom weet!
Ons praat feitlik nooit direk met die Heilige Gees nie!
Waarom – is dit dalk omdat ons nie genoeg uit die Bybel uit weet nie – dat ons kennis ons in die steek laat?
Kom ons gaan kyk vanaand eiehandig op ’n paar plekke in die Bybel Wie die Heilige Gees is.
Die Bybel openbaar dat die Heilige Gees God self is wat in ons woon.
Hy gebruik ons liggame as sy tempel waarin Hy woon, sodat ons Hom kan dien en verheerlik.
Weet julle nie dat julle ’n tempel van God is en dat die Gees van God in julle woon nie? (1 Korinthiërs 3:16 AFR53)
En vers 17:
As iemand die tempel van God skend, sal God hom skend, want die tempel van God is heilig en dit is julle. (1 Korinthiërs 3:17 AFR53)
Ons glo en bely ook dat die Heilige Gees van God die Vader en God die Seun uitgaan. Hy is in orde die derde Persoon van die Drie-eenheid.
Die apostel Johannes het onthou wat die Here Jesus gesê het van die verhouding tussen die Vader, die Seun en die Heilige Gees. Hy skryf dit neer in hoofstuk 14:
maar die Trooster, die Heilige Gees, wat die Vader in my Naam sal stuur, Hy sal julle alles leer en sal julle herinner aan alles wat Ek vir julle gesê het. (Johannes 14:26 AFR53)
Die Heilige Gees is dus God self.
Hy is die Vader en die Seun (omdat God een enkele Wese is) wat ons lei en regeer.
Hy laat ons onthou en verstaan wat in die Bybel staan.
Ons lees dieselfde in Handelinge 1.
Die Here Jesus het die apostels deur die Heilige Gees beveel wat hulle moet doen.
die dag dat Hy opgeneem is, nadat Hy aan die apostels wat Hy uitverkies het, deur die Heilige Gees bevele gegee het; (Handelinge 1:2 AFR53)
Maar dit is nie eers in die Nuwe Testament die eerste keer dat die Here deur die Heilige Gees aan mense bevele of openbaringe gee nie.
Dit het al in die tyd van die Ou Testament gebeur.
God het al deur die Heilige Gees aan Dawid geopenbaar dat Judas die Here Jesus sou verraai!
Broeders, hierdie Skrif moes vervul word wat die Heilige Gees voorspel het deur die mond van Dawid aangaande Judas wat die leier was van die wat Jesus gevange geneem het; (Handelinge 1:16 AFR53)
Die Bybel leer ons dat God nie gebore of gemaak is nie. Hy is van ewigheid tot ewigheid daar – en onveranderlik. Daar is talle uitsprake in die Bybel waar gesê word dat God van ewigheid af daar is:
Van ewigheid af is ek geformeer, van die begin af, van die voortyd van die aarde af. (Spreuke 8:23 AFR53)
Voordat die berge gebore was en U die aarde en die wêreld voortgebring het, ja, van ewigheid tot ewigheid is U God. (Psalms 90:2 AFR53)
Vas staan u troon van ouds af; van ewigheid af is U. (Psalms 93:2 AFR53)
Ons glo van die Heilige Gees dat Hy ook van ewigheid alles moet wees wat God is.
Hy is dus ook nie gemaak of geskep of gebore nie.
Die Heilige Gees is van een en dieselfde wese, majesteit en heerlikheid as die Vader en die Seun.
Hy is inderdaad ware en ewige God, soos die Heilige Skrif ons leer.
Die Here vergewe ons sondes wat ons teen die Vader of die Seun mag begaan. Maar teen sondes wat ons teen God die Heilige Gees begaan, is die Here baie onverbiddelik.
Lees wat staan in Matteus 12:32:
En elkeen wat ’n woord spreek teen die Seun van die mens, dit sal hom vergewe word; maar elkeen wat spreek teen die Heilige Gees, dit sal hom nie vergewe word nie, in hierdie eeu nie en ook in die toekomende nie. (Matteus 12:32 AFR53)
In die Gees kom God dus baie naby aan ons.
Die Heilige Gees is dus inderdaad God self – dis nie net ’n krag wat van God af uitgaan soos wat in sekere geloofskringe gesê word nie.
In die Heilige Gees het ons dus ook die leiding van God oor ons, en daarom ook in al die dinge wat hierby aansluit, soos byvoorbeeld God se leiding ten opsigte van sy kerk.
Ons lees hiervan in Efesiërs 1:17:
. . . dat die God van ons Here Jesus Christus, die Vader van die heerlikheid aan julle die Gees van wysheid en openbaring van kennis in Hom mag gee, . . . (Efesiërs 1:17 AFR53)
In hierdie Bybelvers is dit duidelik dat die Heilige Gees ons leer.
Hy leer ons Wie God is,
en ook wat God van ons verwag.
Hy het ’n bepaalde doel voor oë, naamlik dat ons in ons aanbidding hierdie kennis moet gebruik en toepas om God werklik te verheerlik.
Hier leer ons die Heilige Gees ken as die Gees van Wysheid.
Dit beteken dat ons die kennis en wysheid van God net deur Hom kan leer ken.
Wysheid is meer as kennis.
Wysheid is die kennis wat net by God voorkom – dis kennis wat so volmaak is dat daar absoluut geen gebrek daarin voorkom nie.
Die toepassing van hierdie geloofsfeit is eenvoudig:
Ons leef nie in eie kragte aan nie.
Ons stry ook nie nodeloos teen die duiwel nie.
God stry vir ons en oorwin vir ons.
Ons word eintlik in ’n sekere sin saamgeneem op die oorwinningspad.
Die Heilige Gees werk geloof in ons, en daarmee saam ook vertroue op God se beloftes.
Hy leer ons om nie te lewe asof ons lewe net anderkant die graf enige sin en betekenis het nie.
Hy laat ons werklik besef dat ons daagliks in die genade van God staan.
Dit gaan natuurlik in die werk van die Heilige Gees oor troos.
Enige gelowige bereik dikwels die punt waar hy vassteek, en dan besef hoe verkeerd sy lewe is.
Op daardie oomblikke belewe hy dan sy smarte oor sy sondes, en ook sy vrees vir God – en dikwels die twyfel: sal God my nog aanvaar?
Hier werk die Heilige Gees die ware berou,
maar ook die werklike besef dat Christus vir my sondes gesterf het.
Hy doen dit so dat ons elke keer uit die smet van ons sondes kan opstaan, en na God toe kan teruggaan.
Gewoonlik gebeur die dinge wat skeefloop nie een-een nie.
Hulle kom altyd in sulke vlae dat dit kwalik moontlik is om hulle te hanteer, en glad nie moontlik om te verwerk nie! – Dink maar aan armoede en siekte en sulke dinge.
Maar daar is ook ander dinge wat baie van ons deurmaak wat ons in ons gemoed laat voel asof die magte van die hel ons uitmekaarskeur, soos byvoorbeeld
die lidmaat wat sy eensaamheid alleen moet uitstry,
of ’n drankverslaafde wat sy toestand besef, en wat deur die verskriklikste aanvegtinge deur sy pad moet terugkry in die lig in.
Hier werk die Heilige Gees.
Hier gee Hy krag.
Hier tel Hy ons gemoed op en dokter weer aan ons geloof, totdat ons weer regop staan in ons aanbidding.
Maar dit is ook so dat die Heilige Gees ons oë so oopmaak dat ons as ’t ware deur die tyd kan sien.
Hy laat die ewigheid vir ons deurbreek.
So dat ons kan sien hoe ons danksy die verdienste van ons Here Jesus langs God se oordeel kan verbygaan en die deurligte hiernamaals instap op die nuwe aarde.
Om tyd en ewigheid bymekaar te kry en om ook die sin van ons lewe te verstaan, het ons die gebed nodig.
Geen mens kan bid sonder dat die Heilige Gees hom daarin help nie.
Hy wek ook ons geloof op deur ons gemeenskap – gebedsgemeenskap – met God.
Deur die Heilige Gees se werking en nabyheid giet God die vreugde van ons lewe in ons in, omdat ons daarmee besef dat ons tot in ewigheid aan sy almagtige krag en heerlike nabyheid verbind is.
Kom ons lees saam wat ons hiervan bely in die Nederlandse Geloofsbelydenis artikel 11.
Datum: 4 Junie 2006 (aand)